### 25.    Beslutning om håndtering af klager om mobning

**Åbent**

Sagsnr.: 326-2018-27299       J.nr.: 17.00.35           Dokumentnr.:
326-2018-226817

**Sagstype**

Beslutning.

**Resume og sagens baggrund**

Folketinget vedtog d. 28. marts 2017 en ændring af lov om undervisningsmiljø,
der betyder, at elever og forældre kan klage til skoleleder over mobning på
skolen. Skolelederen skal, efter en klage, udarbejde en handleplan indenfor 10
dage.

Handleplanen kan påklages til kommunalbestyrelsen og Dansk
Center for Undervisningsmiljø. Efter den kommunale styrelseslov kan
klagebehandlingen delegeres til skolelederen.

Kommunalbestyrelsen skal beslutte delegeringen af
klagebehandlingen. Administrationen har udarbejdet en vejledning som vedlægges
punktet.

**Indstillinger**

Direktøren indstiller, at opgaven delegeres til de relevante
skoleledere.

**Behandling**

Børn og Familieudvalget, Økonomiudvalget og
Kommunalbestyrelsen.

**Sagsfremstilling**

Målet med reformen af folkeskolen er en styrkelse af det
faglige niveau og elevernes sundhed herunder deres trivsel. Der er gennem en
årrække gennemført årlige nationale trivselsmålinger. Målingerne giver skolerne
handlemuligheder for en samlet indsats i klasser og på tværs af klasserne
ligesom kommunalbestyrelsen får et indblik i skolernes arbejde med elevernes
trivsel i forbindelse med kvalitetsrapporten.

Folketinget har ønsket at styrke skolernes arbejde med
mobning ved, at alle skoler forpligtiges til at udarbejde en mobbestrategi.
Børn- og Familieudvalget blev d. 6. december 2017 orienteret om skolernes
arbejde med mobning. Udvalget tog orienteringen til efterretningen og besluttede,
at der skulle være et forsat fokus på skolernes arbejde.

I forbindelse med ændringen af undervisningsmiljøloven fik
skolens elever og deres forældre mulighed for at klage over skolens arbejde med
mobning. Skolelederen skal i forbindelse med en klage udarbejde en handleplan
indenfor 10 dage. Klageren kan indbringe skolelederens handleplan for
klageinstansen i Dansk Center for undervisningsmiljø (DCUM). Fagcenteret er jf.
vejledningen involveret i skolernes arbejde med handleplanen.

**Økonomiske konsekvenser**

Ingen.

**Børn- og Familieudvalgets møde
den 5. december 2018:**

Anbefales.

Det understreges, at det er kompetencen til at varetage
klagebehandlingen, som fra Kommunalbestyrelsen delegeres til skolelederen.

**Økonomiudvalgets møde den 12.
december 2018:**

Børn- og Familieudvalgets indstilling anbefales.

**Bilag**

|  |  |
| --- | --- |
| Vejledning til skolerne vedr. behandling af henvendelser om mobning | 326-2018-297173 |